युवा कार्यक्रम एवं खेल मंत्रालय
खेल मंत्रालय ने राष्ट्रीय खेल पुरस्कार 2020 के विजेताओं को ट्रॉफियां सौंपीं, केंद्रीय खेल मंत्री समारोह में शामिल हुए
सभी खिलाड़ी कम से कम पांच ऐसे खिलाड़ियों की खेल प्रतिभा को निखारने और उनको प्रशिक्षण देने का संकल्प लें, जिनमें भविष्य में भारत के लिए पदक जीतने का दमखम हो: श्री अनुराग ठाकुर
खेल मंत्रालय ने आज दिल्ली के अशोक होटल में एक समारोह के दौरान पिछले साल के राष्ट्रीय खेल पुरस्कारों के सभी विजेताओं को ट्राफियां सौंपी। राष्ट्रीय खेल पुरस्कार 2020 के सभी विजेताओं को पहले ही नकद पुरस्कार प्रदान किए गए थे, लेकिन उन्होंने पिछले साल के आयोजन के दौरान अपनी ट्राफियां और प्रशस्ति पत्र प्राप्त नहीं किए थे, तब खेल पुरस्कार समारोह कोविड-19 महामारी के कारण वीडियो कॉन्फ्रेंस के माध्यम से आयोजित किया गया था। केंद्रीय युवा कार्यक्रम एवं खेल मंत्री श्री अनुराग ठाकुर इस समारोह में शामिल हुए। इस अवसर पर खेल सचिव श्रीमती सुजाता चतुर्वेदी, युवा कार्यक्रम सचिव श्रीमती उषा शर्मा तथा युवा कार्यक्रम एवं खेल मंत्रालय और भारतीय खेल प्राधिकरण  के अन्य अधिकारी भी उपस्थित थे।
29 अगस्त, 2020 को, खेल मंत्रालय ने कुल 74 राष्ट्रीय खेल पुरस्कार प्रदान किए थे जिसमें पांच राजीव गांधी खेल रत्न और 27 अर्जुन पुरस्कार शामिल हैं। सोमवार के समारोह में रानी रामपाल, विनेश फोगाट और मरियप्पन थंगावेलु सहित कई पुरस्कार विजेताओं ने भाग लिया। इन तीनों खिलाड़ियों को प्रतिष्ठित खेल रत्न पुरस्कार प्रदान किया गया और लोवलीना बोर्गोहेन, ईशांत शर्मा, अतनु दास, सात्विक साईराज रंकी रेड्डी, चिराग चंद्रशेखर शेट्टी सहित अन्य खिलाड़ियों को अर्जुन पुरस्कार सौंपे गए।
पुरस्कार विजेताओं को संबोधित करते हुए श्री अनुराग ठाकुर ने कहा, "राष्ट्रीय खेल पुरस्कार एक प्रतिष्ठित पुरस्कार है जो खिलाड़ियों द्वारा वर्षों के समर्पण और कड़ी मेहनत के बाद जीता जाता है। सभी पुरस्कार विजेताओं को बधाई और उन्हें भविष्य की प्रतियोगिताओं के लिए शुभकामनाएं। पुरस्कार विजेताओं की यात्रा यहां खत्म नहीं होती है, उन्हें और भी बहुत कुछ हासिल करना है। हमें प्रतिभाशाली खिलाड़ियों की तलाश जारी रखनी चाहिए, उनकी खेल प्रतिभा को निखारना चाहिए और उन्हें अंतर्राष्ट्रीय स्तर पर पदक जीतने में सक्षम बनाना चाहिए। इसलिए, मैं सभी खिलाड़ियों से पांच ऐसे खिलाड़ियों की खेल प्रतिभा को निखारने और उनको प्रशिक्षण देने का संकल्प लेने का अनुरोध करता हूं जो भविष्य में भारत के लिए पदक जीतने का दमखम रखते हों।"
वर्ष 2020 के लिए राष्ट्रीय खेल पुरस्कार विजेताओं की सूची -
राजीव गांधी खेल रत्न पुरस्कार: रोहित शर्मा , मरियप्पन थंगावेलु , मनिका बत्रा , विनेश फोगाट , रानी रामपाल ।
अर्जुन पुरस्कार: अतनु दास , दुती चंद , सात्विक साईराज रंकी रेड्डी , चिराग चंद्रशेखर शेट्टी , विशेष भृगुवंशी , मनीष कौशिक , लोवलीना बोरगोहेन , ईशांत शर्मा , दीप्ति शर्मा , सावंत अजय अनंत , संदेश झिंगन , अदिति अशोक , आकाशदीप सिंह , दीपिका , दीपक , काले सारिका सुधाकर , दत्तू बबन भोकानल , मनु भाकर , सौरभ चौधरी , मधुरिका पाटकर , दिविज शरण , शिव केशवन , दिव्या काकरान , राहुल अवारे , सुयश नारायण जाधव , संदीप , मनीष नरवाल 
द्रोणाचार्य पुरस्कार : धर्मेंद्र तिवारी , पुरुषोत्तम राय , शिव सिंह , रोमेश पठानिया , कृष्ण कुमार हुड्डा , विजय भालचंद्र मुनीश्वर , नरेश कुमार  ओम प्रकाश दहिया ।
द्रोणाचार्य : जूड फेलिक्स , योगेश मालवीय , जसपाल राणा , कुलदीप कुमार हांडू , गौरव खन्ना ।
ध्यानचंद पुरस्कार: कुलदीप सिंह भुल्लर , जिन्सी फिलिप्स , प्रदीप श्रीकृष्ण गंधे , तृप्ति मुर्गंडे , एन उषा , लाखा सिंह , सुखविंदर सिंह संधू , अजीत सिंह , मनप्रीत सिंह , जे रंजीत कुमार , सत्यप्रकाश तिवारी , मंजीत सिंह , स्वर्गीय श्री सचिन नाग , नंदन बल , नेतरपाल हुड्डा ।
तेनजिंग नोर्गे नेशनल एडवेंचर अवार्ड: अनीता देवी , कर्नल सरफराज सिंह , टका तमुत , केवल हिरेन कक्का , सतेंद्र सिंह , गजानंद यादव , स्वर्गीय मगन बिसा ।
मौलाना अबुल कलाम आजाद  ट्रॉफी: पंजाब विश्वविद्यालय, चंडीगढ़।
राष्ट्रीय खेल प्रोत्साहन पुरस्कार:
नवोदित एवं युवा प्रतिभा की पहचान और प्रशिक्षण: लक्ष्य इंस्टीट्यूट, सेना खेल संस्थान।
कॉर्पोरेट सामाजिक उत्तरदायित्व के माध्यम से खेलों को प्रोत्साहन: तेल और प्राकृतिक गैस निगम  लिमिटेड।
खिलाड़ियों को रोजगार और खेल कल्याण उपाय: वायु सेना खेल नियंत्रण बोर्ड।
विकास के लिए खेल: अंतर्राष्ट्रीय खेल प्रबंधन संस्थान ।